b"\n_START_ARTICLE_\nKoe de Oshigoto!\n_START_SECTION_\nPlot\n_START_PARAGRAPH_\nP\xc3\xa5 sin 16 \xc3\xa5rs f\xc3\xb8dselsdag bliver pigen Kanna Aoyagi bedt om at blive dubber af sin stores\xc3\xb8ster Yayoi Aoyagi i dennes firma, der producerer eroge-spil. Til at begynde med vil Kanna ikke men efter at have t\xc3\xa6nkt over, hvor meget hendes s\xc3\xb8ster har gjort for hende, mens hun voksede op, og velvidende at hun skylder hende geng\xc3\xa6ld, g\xc3\xa5r hun alligevel med til det. Starten giver dog anledning til en del udfordringer for den p\xc3\xa5 flere m\xc3\xa5der uerfarne Kanna, men hun g\xc3\xb8r fremskridt, og det f\xc3\xb8rste spil bliver en succes. Successen giver imidlertid anledning til kontakt med klassekammeraten Motoki Kaidzu, hvis far ejer et andet spilfirma, der indleder et samarbejde med Yayois med den f\xc3\xb8lge at Kanna og Motoki kommer til at spille overfor hinanden gentagne gange. Og selvom de ikke rigtig er klar over det selv, bliver de stille og roligt forelskede i hinanden.\n_START_SECTION_\nManga\n_START_PARAGRAPH_\nMangaserien Koe de Oshigoto! blev skrevet og tegnet af Azure Konno. Serien gik i Wani Books' magasin Comic Gum fra juli 2008-udgaven, der udkom 26. maj 2008, til juni 2013-udgaven, der udkom 26. april 2013. Wani Books samlede sidel\xc3\xb8bende serien i 10 bind under m\xc3\xa6rket Gum Comics Plus fra 23. december 2008 til 25. juli 2013. Fra bind 2 blev bindene ogs\xc3\xa5 udsendt i eksklusive udgaver med forskelligt tilbeh\xc3\xb8r._NEWLINE_Azure Konno kom p\xc3\xa5 ideen til serien, da han h\xc3\xb8rte GAMER'S ACTRESS \xe3\x80\x9cMy Sweet xxx Voice\xe3\x80\x9c p\xc3\xa5 indie-singlen Magical Hacker: Kurukuru Risk (Magical Hacker\xe2\x98\x86\xe3\x81\x8f\xe3\x82\x8b\xe3\x81\x8f\xe3\x82\x8b\xe3\x83\xaa\xe3\x82\xb9\xe3\x82\xaf, ~ Risuku) af bandet MOSAIC.WAV, der ofte producerer for eroge-spil._NEWLINE_Mangaen besk\xc3\xa6ftiger sig med forholdene for dubbere af erotiske og pornografiske v\xc3\xa6rker. Undervejs bliver der g\xc3\xa5et ind p\xc3\xa5 udfordringerne i at skulle kunne identificere sig med en rolle og p\xc3\xa5 de typiske problemer jobbet i sig selv medf\xc3\xb8rer. Det g\xc3\xa6lder ikke mindst for hovedpersonen Kanna, der med tiden g\xc3\xa5r fra det pinlige til det professionelle, samtidig med at hun ogs\xc3\xa5 skal h\xc3\xa5ndtere en voksende forelskelse.\n_START_SECTION_\nAnime\n_START_PARAGRAPH_\nEn anime i to afsnit med titlen Koe de Oshigoto! The Animation (\xe3\x81\x93\xe3\x81\x88\xe3\x81\xa7\xe3\x81\x8a\xe3\x81\x97\xe3\x81\x94\xe3\x81\xa8! The ANIMATION) blev produceret af Studio Gokumi som dere f\xc3\xb8rste v\xc3\xa6rk. Den blev instrueret af Naoto Hosoda, med manuskript af Masashi Suzuki og figurdesign af Satoru Kiyomaru. De to sidstn\xc3\xa6vnte lagde mangaen til grund for deres arbejde men kom ogs\xc3\xa5 med egne ideer. Derudover ledede Satoru Kiyomaru ogs\xc3\xa5 animationen, mens Hiroki Matsumoto stod for den kunstneriske ledelse._NEWLINE_Det f\xc3\xb8rste afsnit blev udgivet p\xc3\xa5 blu-ray og dvd 17. november 2010. Det omfatter i hovedsagen handlingen fra de seks kapitler i det f\xc3\xb8rste mangabind men med nogle forenklinger. Nogle uddybende scener er s\xc3\xa5ledes undladt eller lettere modificeret, mens enkelte ellers tilbagevende bifigurer er undladt._NEWLINE_Det andet afsnit skulle egentlig v\xc3\xa6re udkommet 16. marts 2011 men blev af flere \xc3\xa5rsager udskudt ad to omgange til 11. maj 2011. Denne gang var det dog ikke Naoto Hosoda, der stod for instruktionen, men Takafumi Hoshikawa._NEWLINE_I 2013 fik Media Blasters licens til at udgive animeen p\xc3\xa5 dvd med engelske undertekster i Nordamerika, en dvd der udkom 10. december 2013.\n_START_SECTION_\nMusik\n_START_PARAGRAPH_\nIntrosangen til animeen er Koi no Mahou (\xe6\x81\x8b\xe3\x81\xae\xe9\xad\x94\xe6\xb3\x95) skrevet af Funta3, arrangeret af Funta7 og sunget af dubberne MAKO og Ayano Oshikawa. Slutsangen er Kuchibiru Chuck (\xe3\x81\x8f\xe3\x81\xa1\xe3\x81\xb3\xe3\x82\x8b\xe3\x83\x81\xe3\x83\xa3\xe3\x83\x83\xe3\x82\xaf Kuchibiru Chakku) sunget af MAKO, Juri Nagatsuma og Maina Shimagata."